חוק הפיקוח על יצוא ביטחוני (תיקון), התשע"ו-2016
הצעת חוק ממשלתית, הכנסת ה-20
פורסם: ספר החוקים, חוברת 2544, עמ' 694, 2016-04-06T00:00:00+03:00
על פי הוראות חוק הפיקוח על יצוא ביטחוני, התשס"ז-2007, הפיקוח על הייצוא הביטחוני מצוי בסמכות האגף לפיקוח על יצוא ביטחוני (להלן – אפ"י). הפיקוח מתבצע במספר שלבים: רישום במרשם היצוא הביטחוני שמנהל אפ"י ותהליך רישוי המורכב מקבלת רישיון שיווק ומקבלת רישיון יצוא. התיקון לחוק כולל שני שינויים עיקריים במצב הקיים: לפי התיקון הראשון מורחבת הגדרת הרשות המוסמכת להעניק רישיונות מכוח החוק, כך שבנוסף למנכ"ל משרד הביטחון וראש אפ"י, גם עובד בכיר, שהוא לפחות ראש חטיבה, יורשה להעניק רשיונות אם מנכ"ל המשרד הסמיכו לכך. עם זאת, החוק מבהיר כי הסמכות הנתונה לרשות המוסמכת להפעיל סנקציות מנהליות, כלפי מי שמפרים את הוראות חוק הפיקוח, לא ניתנת גם לעובד הבכיר. התיקון השני קובע כי אם ניתן פטור בתקנות לגבי פעולה או ציוד המנויים באחד מסוגי הרשיונות, לא יהיה צורך בהליך נוסף של אישור הפטור מול אפ"י.